Hoe werk keuring by universiteite?Argieffoto. Marli Naidoo Twaalf jaar se harde werk is amper verby, en jy is opgewonde om by die universiteit en in die veld van jou keuse te begin studeer. Daar is egter eers ‘n groot berg om oor te kom: die aansoek. Studente in graad 12 moet hul finale graad 11-jaarpunt (promosiepunt) gebruik om mee aansoek te doen. Geen graad 12-punte word vir voorwaardelike toelating oorweeg nie. Leerders in graad 12 kry voorlopige toelating op grond van die finale graad 11-jaarpunt (promosiepunt). Let egter daarop dat die finale graad 12-uitslae deurslaggewend vir toelating is. Let ook daarop dat voldoening aan die minimum vereistes nie noodwendig toelating tot enige program of studieveld waarborg nie. Indien jy egter reeds matriek het, sal jy jou Nasionale Senior Sertifikaat (NSS) vir jou aansoek moet gebruik. ´n Graad 12-sertifikaat met matriekvrystelling word vereis indien graad 12 voor 2008 geslaag is. Addisionele keuringskriteria is van toepassing op aansoeke vir keuringsprogramme. Gaan bestudeer die universiteit se brosjure om seker te maak van hierdie kriteria vir jou gekose studierigting. By die meeste universiteite word die NSS-uitslae gekombineer in ’n toelatingspunttelling (TPT). Die TPT word egter verskillend deur die verskillende universiteite bereken. Sommige universiteite gebruik die gemiddelde van vier vakke op jou Nasionale Senior Sertifikaat, terwyl ander die gemiddelde van ses vakke gebruik. Lewensoriëntering word uitgesluit uit die berekening van die TPT. Studente wat nie ‘n Nasionale Senior Sertifikaat het nie, moet ‘n toelatingspunttelling-omskakelingstabel gebruik. Elke voornemende student moet ook nasionale maatstaftoetse aflê. Dit is ‘n stel toetse wat jou akademiese gereedheid vir universiteit toets. Hulle assesseer die kennis wat jy deur jou hele skoolloopbaan bymekaargemaak het. Jou kulturele en sportsprestasies word ook in ag geneem wanneer jy by ‘n spesifieke instansie aansoek doen. Indien jy nie aan ‘n bepaalde studierigting se vereistes voldoen nie, kan jy ‘n verlengde program in die bepaalde studierigting volg. In so ‘n geval word die eerste jaar van jou graadkursus in twee jaar verdeel. Sekere vereistes geld steeds. Jy kan ook ‘n diploma of sertifikaat in sekere studierigtings verwerf wat deur verskeie universiteite aangebied word. Dié video is deel van ‘n reeks om matrikulante aan te moedig en te motiveer tydens die eindeksamen. Terloops, om jou matriekuitslae te kry was nog nooit só maklik nie. Maroela Media het die “Maroela Matrieks”-app ontwikkel om dit vir matrikulante so gerieflik as moontlik te maak om toegang tot hul uitslae te kry sodra dit vrygestel word. “Maroela Matrieks” is beskikbaar vir Android– en iOS-slimfone. Laai die app nou af, dis die eerste stap ter voorbereiding vir jou groot eksamen! Bronne: Hoërskool Randburg Helpmekaar Loopbaan Educonnect Hierdie artikel is ook te sien op Solidariteit Jeug